**РЕПУБЛИКА СРПСКА**

**НАЦРТ**

**ЗАКОН О ИМУНИТЕТУ РЕПУБЛИКЕ СРПСКЕ**

**Бања Лука, новембар 2023. године**

Нацрт

ЗАКОН О ИМУНИТЕТУ РЕПУБЛИКЕ СРПСКЕ

Члан 1.

Овим законом се утврђују лица која имају право да се позову на имунитет у одбрани у кривичном и парничном поступку и прописују се посебна правила кривичног и парничног поступка која су обавезујућа за јавна тужилаштва, судове, као и друге учеснике у кривичном и парничном поступку.

Члан 2.

Овај закон се доноси с циљем да се заштити интегритет законодавних и извршних институција Републике Српске путем утврђивања процедуре позивања на имунитет од кривичне и грађанске одговорности.

Члан 3.

1. Посланици у Народној скупштини Републике Српске и делегати у Вијећу народа Републике Српске нису кривично или грађански одговорни и не могу бити притворени за било који поступак извршен у оквиру њихових дужности.
2. Предсједник и потпредсједници Републике Српске и чланови Владе Републике Српске нису кривично или грађански одговорни и не могу бити притворени за било који поступак извршен у оквиру њихових дужности.

Члан 4.

Под поступцима извршеним у оквиру дужности подразумијевају се поступци који проистичу из дужности коју лице обавља у Народној скупштини Републике Српске или Вијећу народа Републике Српске и коју лице обавља на функцији предсједника или потпредсједника Републике Српске или члана Владе Републике Српске.

Члан 5.

Лица из члана 3. овог закона могу се позвати на имунитет у било које вријеме за поступке извршене у оквиру њихових дужности, али се позивање на имунитет не може сматрати општом препреком за кривично гоњење или покретање парничног поступка.

Члан 6.

1. Уколико у току кривичног поступка који се води против лица из члана 3. овог закона, то лице изјави да је поступак који је основа за покретање кривичиог поступка извршен у оквиру његових дужности, питање имунитета се рјешава одлуком суда пред којим се води кривични поступак.
2. Против одлуке суда из става 1. овог члана може се поднијети жалба Уставном суду Републике Српске.

Члан 7.

1. Уколико у току парничног поступка који се води против лица из члана 3. овог закона, то лице изјави да је поступак који је основа за покретање парничног поступка извршен у оквиру његових дужности, питање имунитета се рјешава одлуком суда пред којим се води парнични поступак.
2. Против одлуке суда из става 1. овог члана може се поднијети жалба Уставном суду Републике Српске.

Члан 8.

1. Лица из члана 3. овог закона, као и други представници законодавне и извршне власти и друга лица која врше јавна овлашћења, те судије и јавни тужиоци, а против којих се покрене кривични или парнични поступак као посљедица непоштовања одлука високог представника имају имунитет.
2. Лица из става 1. овог члана против којих је покренут кривични или парнични поступак почевши од 1. августа 2021. године као посљедица непоштовања одлука високог представника имају имунитет.

**Члан 8.**

**(алтернативна верзија)**

1. **Лица из члана 3. овог закона, као и други представници законодавне и извршне власти и друга лица која врше јавна овлашћења, те судије и јавни тужиоци, а против којих се покрене кривични или парнични поступак као посљедица непоштовања одлука лица које није именовано за високог представника у складу са Анексом Х Општег оквирног споразума за мир у Босни и Херцеговини, имају имунитет.**
2. **Лица из става 1. овог члана против којих је покренут кривични или парнични поступак почевши од 1. августа 2021. године као посљедица непоштовања одлука лица које није именовано за високог представника у складу са Анексом Х Општег оквирног споразума за мир у Босни и Херцеговини, имају имунитет.**

Члан 9.

Ступањем на снагу овог закона престаје да важи Закон о имунитету Републике Српске („Службени гласник Републике Српске“, број 69/02).

Члан 10.

Овај закон ступа на снагу осмог дана од дана објављивања у „Службеном гласнику Републике Српске“.

ПРЕДСЈЕДНИК  
НАРОДНЕ СКУПШТИНЕ

Др Ненад Стевандић

Број:

Датум

Нацрт

ОБРАЗЛОЖЕЊЕ

НАЦРТА ЗАКОНА О ИМУНИТЕТУ РЕПУБЛИКЕ СРПСКЕ

I УСТАВНИ ОСНОВ

Уставни основ за доношење овог закона садржан је у Амандману XXXII на члан 68. тачка 18) Устава Републике Српске, којим је, прописано да Република уређује и обезбјеђује друге односе од интереса за Републику, у складу са Уставом. Такође, чланом 115. Устава, који је допуњен Амандманом CIII, утврђено је да Уставни суд Републике Српске одлучује о питањима имунитета која проистичу из закона којима се уређује имунитет у Републици Српској и у члану 70. став 1. тачка 2. Устава којим је утврђено да Народна скупштина доноси законе, друге прописе и опште акте.

II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ

III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ

1. РАЗЛОЗИ ЗА ДОНОШЕЊЕ ЗАКОНА

Разлог за доношење овог закона налази се у чињеници да према члану 3. став 2. Закона о имунитету Републике Српске („Службени гласник Републике Српске“, број 69/02) предсједник и потпредсједници Републике Српске и чланови Владе Републике Српске нису грађански одговорни за било који поступак извршен у оквиру њихових дужности, али остаје могућност успостављања њихове кривичне одговорности. Овакво рјешење оставља могућност вођења кривичних поступака против највиших носилаца извршне власти и могућност да се на овај начин утиче на независност и функционисање извршне власти од стране других власти и високог представника који је 6. октобра 2002. године својом Одлуком наметнуо Закон о имунитету Републике Српске. Да би се заштитили највиши носиоци извршне власти у Републици Српској указала се потреба да пропише да они нису кривично или грађански одговорни за било који поступак извршен у оквиру њихових дужности и да се на овај начин заштите исто као и носиоци законодавне и судске власти у Републици Српској. Поред тога, овим нацртом закона регулише се, да осим лица из члана 3. Нацрта имунитет имају и други представници законодавне и извршне власти и друга лица која врше јавна овлашћења, те судије и јавни тужиоци, а против којих се покрене кривични или парнични поступак као посљедица непоштовања одлука лица које није именовано за високог представника у складу са Анексом X Општег оквирног споразума за мир у Босни и Херцеговини

1. ОБРАЗЛОЖЕЊЕ ПРЕДЛОЖЕНИХ РЈЕШЕЊА

У члану 1. и 2. прописани су предмет и циљ закона.

У члану 3. прописано је да Посланици у Народној скупштини Републике Српске, делегати у Вијећу народа Републике Српске, предсједник и потпредсједници Републике Српске и чланови Владе Републике Српске нису кривично или грађански одговорни за било који поступак извршен у оквиру њихових дужности. На овај начин је имунитет носилаца извршне власти проширен и на кривичну одговорност.

У члану 4. дефинисано је да су поступци извршени у оквиру дужности они поступци који проистичу из дужности коју лице обавља у Народној скупштини Републике Српске или Вијећу народа Републике Српске и коју лице обавља на функцији предсједника или потпредсједника Републике Српске или члана Владе Републике Српске.

У члану 5, је предвиђено да лица која имају право на имунитет могу се позвати на имунитет у било које вријеме за поступке извршене у оквиру њихових дужности, али се позивање на имунитет не може сматрати опшгом препреком за кривично гоњење или покретање парничног поступка.

У чл. 6. и 7. је прописано да се питање имунитета рјешава одлуком суда пред којим се води кривични или парнични поступак и да се против те одлуке може поднијети жалба Уставном суду Републике Српске.

У члану 8. прописано је да лица која имају право на имунитет, а против којих је покренут кривични или парнични поступак почевши од 1. августа 2021. године као посљедица непоштовања одлука високог представника, имају имунитет. Наведеним чланом обухваћени су и представници законодавне, извршне и судске власти укључујући јавне тужиоце као и друга лица која врше јавна овлашћења.

У члану 9. прописано је да ступањем на снагу овог закона престаје да важи Закон о имунитету Републике Српске („Службени гласник Републике Српске“, број 69/02).

У чалну 10. прописано је да овај закон ступа на снагу осмог дана од дана објављивања у „Службеном гласнику Републике Српске“.

1. ПРОЦЈЕНА УТИЦАЈА ЗАКОНА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је утврдио да је Нацрт закона о имунитету Републике Српске од интереса за јавност, те су спроведене консултације са јавношћу. Нацрт закона је објављен на интернет страници [www.vladars.rs](http://www.vladars.rs) , а на који у остављеном року није било примједаба ни сугестија.

VIII РАЗЛОЗИ О ПОСТОЈАЊУ ОПШТЕГ ИНТЕРЕСА ЗА ОДРЕЂИВАЊЕ ПОВРАТНОГ ДЕЈСТВА

Чланом 110. став 2. Устава Републике Српске прописано је да се само законом може одредити да поједине његове одредбе, ако то захтијева општи интерес утврђен у поступку доношења закона, имају повратно дејство.

С обзиром да се чланом 8. став 2. Нацрта закона омогућава успостављање имунитета највишим представницима законодавне, извршне и судске власти укључујући и јавне тужиоце и других лица која врше јавна овлашћења, а против којих се покрене кривични или парнични поступак као посљедица непоштовања одлука високог представника у кривичним и грађанским поступцима покренутим од 1. августа 2021. године и да се на тај начин штите од штетних посљедица дјеловања високог представника, може се оправдано цијенити да постоји општи интерес да члан 8. став 2. овог нацрта има повратно дејство.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна финансијска средства из буџета Републике Српске.

На основу члана 70. став 1. тачка 2. и члана 110. Устава Републике Српске, и члана 177. став 2. и члана 181. став 3. Пословника Народне скупштине Републике Српске („Службени гласник Републике Српске“, број 66/20), Народна скупштина Републике Српске, на сједници, одржаној године, донијела је сљедећу

ОДЛУКУ

О ПОСТОЈАЊУ ОПШТЕГ ИНТЕРЕСА ЗА ОДРЕЂИВАЊЕ ПОВРАТНОГ  
ДЕЈСТВА ОДРЕДБЕ ЗАКОНА О ИМУНИТЕТУ РЕПУБЛИКЕ СРПСКЕ

I

У поступку доношења Закона о имунитету Републике Српске, утврђено је да постоји општи интерес да повратно дејство има члан 8. став 2. наведеног закона.

II

Ова одлука ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић