**РЕПУБЛИКА СРПСКА**

**ВЛАДА**

**Е**

**ПРИЈЕДЛОГ**

**ЗАКОН**

**О ИЗМЈЕНАМА И ДОПУНАМА**

**ЗАКОНА О ОБАВЕЗНИМ ОСИГУРАЊИМА У САОБРАЋАЈУ**

**Бања Лука, октобар 2023. године**

**Приједлог**

**ЗАКОН**

**О ИЗМЈЕНАМА И ДОПУНАМА**

**ЗАКОНА О ОБАВЕЗНИМ ОСИГУРАЊИМА У САОБРАЋАЈУ**

Члан 1.

У Закону о обавезним осигурањима у саобраћају („Службени гласник Републике Српске“, бр. 82/15 и 78/20) у члану 12. у ставу 2. запета и ријечи: „која остаје на снази осам година од дана ступања на снагу овог закона“ замјењују се ријечима: „и утврђује рок њихове примјене, а који не може бити дужи од 31. децембра 2026. године“.

Ст. 7. и 8. бришу се, а досадашњи ст. 9, 10. и 11. постају ст. 7, 8. и 9.

У досадашњем ставу 9, који постаје став 7, ријечи: „из ст. 1, 3. и 7. овог члана“ бришу се.

Члан 2.

У члану 15. у ставу 3. послије ријечи: „чувају се“ додаје се ријеч: „најмање“, а у ставу 5. послије ријечи: „начин“ додају се ријечи: „и рокове“.

Члан 3.

Послије члана 54. додају се називи чланова и нови чл. 54а. и 54б, који гласе:

„Централна електронска евиденција

Члан 54а.

(1) Заштитни фонд je дужан да води централну електронску базу података прописаних чланом 15. став 1. овог закона (централна електронска евиденција) неопходних за закључивање уговора о осигурању и рјешавање одштетних захтјева.

(2) Податке за централну електронску евиденцију Заштитни фонд прикупља, обрађује, чува и доставља у складу са законом којим се уређује заштита личних података и прописима о начину прикупљања, чувања и достављања података из области осигурања, као и примјеном статистичких стандарда осигурања.

(3) Подаци за централну електронску евиденцију прикупљају се од друштава за осигурање, а могу се прикупљати и из регистара, односно евиденција надлежних органа на основу претходно усаглашеног протокола и потписаног споразума.

(4) Заштитни фонд и друштво за осигурање користе личне податке о осигураницима из централне електронске евиденције искључиво у сврху за коју су подаци прибављени.

(5) Друштво за осигурање je дужно да прописане податке доставља Заштитном фонду према садржају, на начин и у роковима које пропише Агенција.

(6) Друштво за осигурање и Заштитни фонд формирају и воде базе података из члана 15. овог закона примјеном информационих система који обезбјеђују прибављање свеобухватних и тачних података, у складу са потребама и захтјевима пословања, чување и обраду тих података, њихову правовремену доступност овлашћеним корисницима, високу поузданост и заштиту података од неовлашћеног приступа, континуитет пословања, као и поуздану везу за размјену података са учесницима у процесу евидентирања података.

(7) Обавезе формирања и вођења база података и њиховог достављања Заштитном фонду, као и начин коришћења података из централне електронске евиденције прописаних овим чланом, примјењују се и на филијале у Републици Српској друштава са сједиштем изван Републике Српске.

(8) Подаци из централне електронске евиденције чувају се најмање седам година по истеку уговора о обавезном осигурању, односно по окончању поступка накнаде штете.

(9) Заштитни фонд je дужан да Агенцији и Министарству финансија доставља податке из централне електронске евиденције, на њихов захтјев.

(10) Управни одбор Агенције доноси акт којим разрађује садржај података централне електронске евиденције, начин и рокове њиховог прикупљања, чувања, вођења и достављања, као и начин приступању тим подацима.

Остали послови Заштитног фонда

Члан 54б.

Заштитни фонд може да организује стручне обуке својих чланова, заступника и посредника у осигурању, као и едукацију осигураника и корисника осигурања, те да обавља и друге помоћне послове који доприносе извршавању основних задатака Заштитног фонда.“

Члан 4.

У члану 66. у ставу 1. у тачки 4) овог закона у загради број: „10“ замјењује се бројем: „8“.

Члан 5.

У члану 67. у ставу 1. у тачки 3) ријечи: „ст. 1, 3, 8. и 9“ замјењују се ријечима: „ст. 1, 3. и 7“.

У тачки 4) у загради број: „11“ замјењује се бројем: „9“.

У тачки 7) ријеч: „и“ замјењује се запетом.

Послије тачке 8) додају се запета и нова тачка 9), која гласи:

„9) не доставља податке Заштитном фонду на прописан начин (члан 54а. ст. 5. и 7)“.

Члан 6.

У члану 68. у ставу 1. у тачки 1) ријеч: „и“ на крају тачке замјењује се запетом.

Послије тачке 1) додаје се нова тачка 2), која гласи:

„2) не успостави и не води централну електронску евиденцију у складу са овим законом (члан 54а. став 1),“.

Досадашња тачка 2) постаје тачка 3).

Члан 7.

Послије члана 70. додаје се назив члана и нови члан 70а, који гласи:

„Усклађивање пословања

Члан 70а.

Друштво за осигурање и Заштитни фонд дужни су да ускладе своје пословање са одредбама овог закона у року од годину дана од дана ступања на снагу акта Управног одбора Агенције из члана 54а. став 10. овог закона.“

Члан 8.

Послије члана 71. додају се називи чланова и нови чл. 71а. и 71б, који гласе:

„Доношење аката

Члан 71а.

Управни одбор Агенције доноси акт из члана 54а. став 10. овог закона у року од 90 дана од дана његовог ступања на снагу.

Извјештaj о ефектима примјене Закона

Члан 71б.

Агенција у оквиру извјештаја које доставља Влади Републике Српске, односно подноси Народној скупштини Републике Српске, у складу са законом којим се уређују њена надлежност и рад, извјештава и о ефектима примјене члана 12. овог закона, као и о испуњености услова за утврђивање престанка обавезе друштву за осигурање да прибавља претходну сагласност Агенције на сопствену тарифу премија и цјеновник за осигурање од аутоодговорности прописану тим чланом.“

Члан 9.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА ЗАКОНА**

**О ОБАВЕЗНИМ ОСИГУРАЊИМА О САОБРАЋАЈУ**

**I УСТАВНИ ОСНОВ**

Уставни основ за доношење Закона о измјенама и допунама Закона о обавезним осигурањима у саобраћају садржан је у Амандману XXXII на члан 68. тачка 6. Устава Републике Српске, према којој Република уређује својинске и облигационе односе и заштиту свих облика својине, правни положај предузећа и других организација, њихових удружења и комора, економске односе са иностранством који нису пренесени на институције Босне и Херцеговине, тржиште и планирање, као и у члану 70. тачка 2. Устава Републике Српске, према којем Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-2725/23 од 23. октобра 2023. године, уставни основ за доношење овог закона садржан je у Амандману XXXII на члан 68. тачка 6. Устава Републике Српске, према којима Република, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, њихових удружења и комора. Такође, чланом 70. тачка 2. Устава прописано је да Народна скупштина доноси законе, друге прописе и опште акте.

Овај секретаријат је на Нацрт закона о измјенама и допунама Закона о обавезним осигурањима у саобраћају, актом број: 22.03-020-1955/23 од 21. јула 2023. године, дао позитивно мишљење, а Народна скупштина је Нацрт овог закона усвојила на Петој редовној сједници, одржаној 28. септембра 2023. године.

Разлози за доношење овог закона садржани су потреби одлагања примјене прописаних рокова слободног одређивања цијена осигурања од аутоодговорности, као и проширивања надлежности Заштитног фонда Републике Српске.

С обзиром на то да у фази разматрања у Народној скупштини није било примједаба на Нацрт закона, текст Приједлога закона у потпуности одговара тексту Нацрта.

Овај секретаријат констатује да је текст Приједлога усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о измјенама и допунама Закона о обавезним осигурањима у саобраћају може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-2723/23 од 24. октобра 2023. године, а након увида у прописе Европске уније и анализе Приједлога закона о измјенама и допунама Закона о обавезним осигурањима у саобраћају (Приједлог), установљен је обавезујући извор права који се односи на предмет уређивања достављеног приједлога.

Обрађивач је приликом израде Приједлога, као релевантну, идентификовао Директиву 2009/138/ЕЗ Европског парламента и Савјета од 25. новембра 2009. године о оснивању и обављању дјелатности осигурања и реосигурања (Солвентност II)[[1]](#footnote-1). Члан 21. предметне директиве прописује услове полисе осигурања према којима државе чланице не захтијевају сагласност на опште и посебне услове полисе и цјеновнике премија осигурања. Обрађивач је наведено имао у виду приликом формулисања измјене члана 12. Закона о обавезним осигурањима у саобраћају[[2]](#footnote-2). Измјеном је предложено да се дјелимична либерализација цијена осигурања од аутоодговорности пролонгира до краја 2026. године, када ће се вршити процјена услова за могућност потпуне либерализације цијена и усклађивања са захтјевима из Директиве.

Због образложеног у Изјави о усклађености стоји оцјена „дјелимично усклађено“.

Усвајање Приједлога допринијеће испуњавању обавеза из члана 89. ССП[[3]](#footnote-3), које се односе на сарадњу уговорних страна у области банкарства, осигурања и осталих финансијских услуга.

**IV РАЗЛОЗИ ЗА ДОНОШЕЊЕ ЗАКОНА**

Разлози за доношење измјена и допуна Закона о обавезним осигурањима у саобраћају (у даљем тексту: Закон) садржани су у потреби пролонгирања утврђених рокова слободног одређивања цијена (премија) осигурања од аутоодговорности (АО), тзв. либерализације АО, као и проширивања надлежности Заштитног фонда Републике Српске (у даљем тексту: Заштитни фонд) са пословима који представљају саставни дио организоване транзиције са административног на самостално утврђивање цијена у АО.

Модел постепене либерализације цијена АО утврђен је Законом 2015. године и био је прилагођен тадашњем стању и степену развијености тржишта осигурања Републике Српске. Од тада међу осигуравачима постоји свијест о регулаторној опредијељености по овом питању. Због комплексности самог процеса, Законом је предвиђена фазна либерализација, тј. прво дјелимична, а након тога и потпуна.

Дјелимична либерализација АО подразумијева да друштва за осигурање користе сопствени цјеновник за осигурање од аутоодговорности, искључиво уз претходну сагласност Агенције за осигурање Републике Српске (у даљем тексту: Агенција). Поред тога, друштва за осигурање дужна су у израчунавању тарифе премија да примјењују смјернице које доноси Управни одбор Агенције.

Будући да је Законом утврђено да 14. октобра 2023. године[[4]](#footnote-4) престаје да важи заједничка тарифа премија и цјеновник за осигурање од аутоодговорности коју je донијела Агенција, од тог дана друштва за осигурање дужна су да примјењују сопствене тарифе премија за осигурање од АО на које је претходну сагласност дала Агенција (дјелимична либерализација).

Чињеница је да слободно одређивање цијена осигурања од АО носи са собом одређене предности, а које се огледају у адекватнијој процјени ризика и сегментацији премија, правичнијем положају осигураника усљед индивидуализације ризика (али и њиховом одговорнијем понашању), као и бољег конкурентског позиционирања осигуравача на тржишту. Међутим, не треба занемарити и потенцијалне ризике који се материјализују у случају недовољне припремљености друштва за осигурање, као и супервизора, за слободно тржиште. Ове тврдње засноване су на искуствима појединих земаља које су прошле кроз транзицију (Грчка, Бугарска, Румунија и сл.), чија су друштва за осигурање, с циљем освајања тржишта и пенетрације полиса, пала у властите замке дампинга! Ризици по стабилност сектора осигурања у цјелини додатно су изражени на тржиштима на којима постоји велика конкуренција осигуравача и на којима у укупној премији осигурања доминира осигурање од АО, какво је и наше тржиште. На нашем тржишту послује 14 друштава за осигурање са сједиштем у Републици Српској и 10 филијала из Федерације БиХ[[5]](#footnote-5), а сектором осигурања апсолутно доминира услуга аутоосигурања (53,8% од укупне премије осигурања односи се на аутоосигурање)[[6]](#footnote-6).

У току 2020. године, у условима неизвјесности трајања и посљедица пандемије вируса корона, уобзирујући став учесника на тржишту осигурања, као и Агенције да у ванредним околностима није примјерено спроводити реформске мјере чије би користи, у датим околностима, биле далеко мање од трошкова, пролонгирани су рокови либерализације цијена АО измјенама Закона[[7]](#footnote-7).

Имајући у виду да се до данас домаћи реални сектор није у потпуности опоравио од посљедица вируса корона, те да су од 2022. године присутни значајни инфлаторни притисци и нове негативне економске посљедице глобалних дешавања, које су се, између осталог, манифестовале кроз раст цијена и каматних стопа, створила се потреба за поновно преиспитивање законом утврђених рокова за увођење либерализације цијена АО.

Свјесна ризика које носи овај процес, Влада Републике Српске је, након разматрања годишњих извјештаја Агенције за 2021. годину, односно полугодишњих извјештаја за 2022. годину, донијела закључке[[8]](#footnote-8) којим је констатовала да је Агенција континуирано спроводила активности на припреми друштава за осигурање за увођење либерализације цијена осигурања, укључујући унапређење пословања друштава за осигурање у складу са међународним рачуноводственим стандардима, као и контролу њиховог тржишног понашања приликом закључивања уговора о АО, али и истакла потребу континуираног информисања о потенцијалним ризицима и препрекама за реализацију ове реформске мјере у законском року.

Поступајући по Закључку Владе Републике Српске, Агенција је Министарству финансија доставила Информацију о спремности друштава за осигурање и евентуалним ризицима за примјену законских норми у вези са дјелимичном либерализацијом, укључујући у прелазак на потпуно либерално утврђивање цијена АО у Републици Српској. Из ове информације недвосмислено произилази да се слободно утврђивање цијена АО треба одгодити до постизања позитивних ефеката здраве тржишне конкуренције, побољшања управљања ризицима у пословању осигуравајућих друштава, као и унапређења сектора у погледу промјене структуре портфеља, у смислу смањења учешћа обавезних врста осигурања.

У прилог разлога за измјене и допуне Закона говори и заједничка иницијатива Удружења друштава за осигурање Републике Српске и Удружења Федерације БиХ, упућена ентитетским министарствима финансија, којом се тражи одгађање дјелимичне либерализације, уз образложење да друштва за осигурање сматрају да још нису спремна за планиране активности и уз сумњу да би иста проузроковала значајније поремећаје на тржишту осигурања.

Због свега наведеног, овим законом је предложено да се дјелимична либерализација цијена АО пролонгира до краја 2026. године, а да се почетак потпуне либерализације не одређује у овом тренутку експлицитно законом. Потпуна слобода у формирању цијена АО требала би се законом прописати тек након што Агенција, као регулаторни и надзорни орган сектора осигурања, упозна Владу и Народну скупштину Републике Српске о ефектима примјене дјелимичне либерализације и испуњености професионалних и тржишних предуслова.

Надаље, како је за стабилност домаћег сектора осигурања пожељно хармонизовање динамике либерализације у оба ентитета с обзиром на међуентитетско пословање осигуравача, током припреме овог закона Министарство финансија, као обрађивач прописа у области осигурања, водило је континуирану кореспонденцију и размјењивало ставове према проблематици либерализације цијена АО са Федералним министарством финансија. Опреза ради, а имајући у виду процедуралну неизвјесност динамике предлагања, односно усвајања закона, као и чињеницу да коначно законско рјешење утврђују законодавни органи ентитета, с циљем очувања стабилности домаћег тржишта, предложено је нормирање овог питања у Републици Српској на начин који Агенцију овлашћује да управља динамиком процеса дјелимичне либерализације, како то околности буду захтијевале.

Треба напоменути да је претходни вишегодишњи период важења законских норми које уређују област осигурања од АО протекао у подизању свијести осигуравача о потреби благовремене припреме за успјешан прелазак на слободно тржиште АО. Већ од 2015. године осигуравачи самостално доносе услове осигурања, поштујући законске минимуме заштите права осигураника и трећих оштећених лица. Такође, унапређени су не само капитална основа појединачних друштава, већ и њихове организационо-техничке, рачуноводствене и статистичке претпоставке за успјешну транзицију. У току је и израда новог закона о друштвима за осигурање којим би се захтјеви везани за управљање ризицима, извјештавање и транспарентност пословања нормирали у складу са савременим законским рјешењима из упоредног права, релевантним директивама Европске уније и другим међународним стандардима. Такође, у складу са подзаконским актима Агенције, друштава за осигурање су већ формирала статистичке базе података (за период од 2017. године па надаље) које ће се користити за израду цјеновника премија АО у условима његовог слободног утврђивања. Ипак, статистичке претпоставке није довољно стварати само у оквиру појединачних друштава за осигурање, већ и на нивоу сектора, с обзиром на то да слободно формирање цијена АО подразумијева потпуну индивидуализацију ризика. Стога, с циљем припреме тржишта осигурања за доба слободног утврђивања цјеновника АО, овим законом је предложено формирање централне електронске евиденције, доступне осигуравачима, а која би садржавала податке о уговорима о осигурању, штетним догађајима, те процјени и ликвидацији штета. Централну електронску евиденцију водио би Заштитни фонд Републике Српске, као правно лице законом основано са јавним овлашћењима, а чије чланице су сва друштва за осигурање која у Републици Српској обављају врсте осигурања од АО и осигурање путника у јавном превозу. Приједлог је заснован на показатељима доброг пословања Заштитног фонда, његовог успјешног извршавања законом му повјерених задатака и надлежности, а све с циљем ефикасног коришћења институционалних капацитета и даљег унапређења значаја овог субјекта на тржишту осигурања.

Централна електронска евиденција, са свеобухватним вишегодишњим серијама података о карактеристикама осигураника/возача, врстама и типовима возила, регистарским подручјима и насталим штетама за вишегодишњи период, требала би да омогући прецизније и квалитетније утврђивање сопствених цјеновника за осигурање од АО, али и да допринесе правичној накнади штете настале у овој врсти осигурања.

У складу са системом осигурања у БиХ, уставноправним поретком и законским надлежностима, Министарство финансија ће, као обрађивач овог закона, као што је и до сада поступало, доставити закон на мишљење Управном одбору Агенције за осигурање у Босни и Херцеговини.

Имајући у виду наведено, а с циљем спречавања материјализације ризика на тржишту осигурања, везаних за либерализацију цијена АО у околностима када за то нису испуњене нужне претпоставке, предлаже се доношење Закона о измјенама и допунама Закона о обавезним осигурањима у саобраћају. Такође, законом се предлаже обавеза континуираног преиспитивања ефеката примјене овог закона, као и напретка и испуњености услова за будуће законодавне активности у овој области. Јасно је да модел апсолутног административног уређења цијена АО није одржив на дуги рок, те да он, поред одређених пожељних карактеристика заштите, садржи и бројне слабости које се превазилазе моделом слободног тарифирања, али уз претходно испуњене услове стабилног и робусног сектора осигурања.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. предложена је измјена члана 12. Закона, којим су регулисане дјелимична и потпуна либерализација премија АО. Будући да је законски рок за увођење дјелимичне либерализације октобар 2023. године, а да, према анализи Агенције, још увијек не постоји довољна спремност тржишта осигурања за напуштање режима административног одређивања цијена осигурања АО усљед негативних посљедица, прво вируса короне, а потом и глобалних дешавања, предложено је пролонгирање овог реформског процеса најкасније до краја 2026. године. Како би се правовремено реаговало на евентуалне позитивне контракције тржишта, предложено је да се омогући Агенцији да, и прије остављеног рока за увођење дјелимичне либерализације, у случају да процијени задовољавајући ниво спремности тржишта осигурања или то друге околности буду налагале, друштва за осигурање уведе у режим дјелимичне либерализације, у којем друштва за осигурање доносе сопствене цјеновнике осигурања АО, а на које Агенција даје претходну сагласност.

Надаље, имајући у виду неизвјесност тржишних кретања, овим законом одустало се од одређивања датума примјене потпуне либерализација, те су у том смислу брисани ст. 7. и 8. у члану 12. Закона. С тим у вези, утврђен је нови приступ претходног преиспитивања испуњености претпоставки за спровођење ове реформске мјере путем континуираног праћења и извјештавања Народне скупштине Републике Српске од стране Агенције (утврђено новим чланом 71б).

Чланом 2. предложена је измјена члана 15. којим je дефинисана обавеза друштвима за осигурање да прикупљају, обрађују и чувају личне и друге податке, те да формирају и воде базу података о уговорима о осигурању, штетним догађајима и процјени и ликвидацији штета. С обзиром на то да је у пракси уочена потреба да се поменути подаци чувају и дуже од законом утврђеног рока, тј. седам година по истеку уговора о обавезном осигурању, предложено је да се подаци чувају најмање седам година, при чему је Агенција овлашћена да подзаконским актом додатно уреди рокове чувања података у зависности од њиховог садржаја.

Чланом 3. предложено је да се послије члана 54. додају нови чл. 54а. и 54б. Чланом 54а. предлаже се да Заштитни фонд успостави и води централну електронску евиденцију података неопходних за закључивање уговора о осигурању и рјешавање одштетних захтјева. Успостављање централне електронске евиденције требало би да друштвима за осигурање омогући прецизније и квалитетније утврђивање сопствених цјеновника за осигурање од АО. С обзиром на то да је Заштитни фонд правно лице са јавним овлашћењима, основано у складу са Законом, при чему су сва друштва за осигурање као и филијале друштава из Федерације БиХ која пружају услуге осигурања у врсти АО његове чланице, предложено је да централну електронску евиденцију води Заштитни фонд. Имајући у виду да су друштва за осигурање дужна да воде властите базе података о уговорима о осигурању, штетним догађајима и процјени и ликвидацији штета, предложено је да одређене податке континуирано достављају и Заштитном фонду, на који начин би се омогућило да на једном мјесту овлашћеним корисницима буду доступне вишегодишње серије података о карактеристикама осигураника, врстама и типовима возилима и другим подацима неопходним за правично утврђивање премија у режиму индивидуализације ризика, као и правичне накнаде штете из АО. Поред овог извора података, предложено је да се подаци прикупљају из регистара надлежних органа на основу усаглашених протокола и потписаних споразума. Наравно, утврђена је обавеза да се подаци у евиденцијама обрађују, чувају и достављају у складу са законом којим се уређује заштита личних података. Надаље, овим чланом предвиђено је да се базе података друштва за осигурање, централне електронске евиденције формирају и воде примјеном посебног информационог система, који обезбјеђује прибављање свеобухватних и тачних података, њихову правовремену доступност овлашћеним корисницима, те поуздану везу размјене података са учесницима у процесу евидентирања података. У складу са роком чувања података похрањених у базама података друштава за осигурање, предложен је рок од најмање седам година за чување података у централној електронској евиденцији. Садржај централне електронске евиденције, начин и рокови прикупљања и чувања података, вођења и приступа подацима предложено је да Агенција уреди својим подзаконским актом.

Чланом 54б. предложено је да се прошире надлежности Заштитног фонда у смислу да може обављати и друге помоћне послове који доприносе извршавању његових основних задатака, као што су организовање стручне обуке својих чланова, заступника и посредника у осигурању и едукација осигураника и корисника осигурања. Приједлог је заснован на показатељима доброг пословања Заштитног фонда, његовог ефикасног извршавања законом му повјерених задатака и надлежности, а све с циљем коришћења капацитета и даљег унапређења значаја овог субјекта на тржишту осигурања.

Чл. 4, 5. и 6. извршено је техничко усклађивање прекршајних одредаба у погледу позива на чланове који су се мијењали овим законом, при чему су висине новчаних казни за дефинисане прекршаје остале непромијењене. Подсјећања ради, измјенама Закона из 2020. године значајно су пооштрене казнене мјере с циљем унапређења тржишне дисциплине друштава за осигурање, те њихове припреме за дјелимичну, односно потпуну либерализацију цијена АО. Чланом 5. уведене је прекршајна мјера за друштва за осигурање која не доставе податке Заштитом фонду на прописан начин.

Чланом 6. уведена је прекршајна одредба за Заштитни фонд у случају да не успостави и не води централну електронску евиденцију.

Чланом 7. додаје се нови члан 70а. којим се прописује рок за усаглашавање пословања друштва за осигурање и Заштитног фонда са овим законом. Будући да је за вођење база података како у друштвима за осигурање, тако и код Заштитног фонда потребно успоставити међусобно компатибилне информационе системе који подржавају ефикасну размјену података, рок за усклађивање њиховог пословања предложено је да буде годину дана од дана ступања на снагу акта Агенције из члана 54а. став 10. Закона.

Чланом 8. додају се нови чл. 71а. и 71б. којима су дефинисане обавезе Агенције: рок у којем доноси акте прописане овим законом и начин извјештавања о ефектима примјене закона, с циљем благовременог информисања о испуњености претпоставки за пуну слободу утврђивања премија АО. На овај начин ефикасније ће се управљати динамиком процеса либерализације цијена осигурања АО, а на основу ефеката дјелимичне либерализације.

Чланом 9. дефинисано је да овај закон ступа на снагу осмог дана од дана објављивања у „Службеном гласнику Републике Српске“.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Народна скупштина Републике Српске је на Петој редовној сједници, одржаној 28. септембра 2023. године, разматрала те без примједаба и сугестија усвојила Нацрт закона о измјенама и допунама Закона о обавезним осигурањима у саобраћају.

Имајући у виду да Министарство финансија у међувремену није запримило примједбе на Нацрт закона, садржај Приједлога закона идентичан је тексту Нацрта закона.

**VII ПРОЦЈЕНА УТИЦАЈА ЗАКОНА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Приједлог закона о измјенама и допунама Закона о обавезним осигурањима у саобраћају и Образац 1. процјене утицаја закона, Министарство привреде и предузетништва, у Мишљењу број: 18.06-020-2724/23 од 23. октобра 2023. године, констатује да је обрађивач спровео сљедеће методолошке кораке процјене утицаја прописа:

Приједлог није планиран Програмом рада Владе Републике Српске и Програмом рада Народне скупштине Републике Српске за 2023. годину.

У вези са проблемом који се жели ријешити, обрађивач је навео да је неопходно пролонгирати рок либерализације цијена аутоодговорности, имајући у виду посљедице корона вируса, значајне инфлаторне притиске и негативне економске посљедице глобалних дешавања.

Циљеви који се желе постићи су: очување сектора осигурања и заштита осигураника и акционара друштава за осигурање.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези са утицајем на јавне буџете, обрађивач је навео да Приједлог неће утицати на јавне буџете. Приједлогом је предвиђено да се формирају и воде базе података, што би могло да има утицај на повећање трошкова Заштитног фонда Републике Српске.

У вези са утицајем на пословање, обрађивач је навео да се очекује позитиван утицај Приједлога на друштва за осигурање из Републике Српске, као и филијале друштава за осигурање из ФБиХ која пружају услуге осигурања у врсти аутоодговорности и функционисање тржишта осигурања, јер се Приједлогом одлаже прелазак на либерално одређивање цијена осигурања од аутоодговорности, а што ће омогућити друштвима за осигурање додатни период за оснаживање, у погледу капиталних и квантитативних захтјева. Међутим, Приједлогом је предвиђено да се формирају и воде базе података примјеном посебног информационог система, чија набавка би могла да изискује додатне трошкове друштвима за осигурање.

Приједлогом је прописана измјена формалности – сагласност на тарифу премија и цјеновник осигурања од аутоодговорности, коју издаје Агенција за осигурање Републике Српске, у погледу почетка периода примјене.

У вези са социјалним утицајем, обрађивач је навео да ће Приједлог позитивно утицати на потрошаче, тј. осигуранике и акционаре друштава за осигурање, јер се Приједлогом пролонгира увођење либералног одређивања цијена осигурања, које би због недовољне спремности тржишта осигурања, могло изазвати негативне посљедице (нереално повећање цијена осигурања аутоодговорности, ликвидацију и стечај друштава за осигурање).

У вези с утицајем на животну средину, утврђено је да Приједлог не утиче на животну средину.

У погледу осталих методолошких корака процјене утицаја прописа, обрађивач је навео да је запримљена иницијатива Удружења друштава за осигурање Републике Српске, те да су обављене консултације с представницима Агенције за осигурање Републике Српске.

Када је у питању спровођење прописа, обрађивач је навео да је за примјену закона одговорна Агенција за осигурање Републике Српске. Показатељи за вредновање ефеката примјене предложеног рјешења су степен развијености друштава за осигурање (у погледу капитала, покрића техничких резерви, управљања трошковима), степен развоја стандардизованих података о уговорима о осигурању и штетним догађајима и ефикасност централне електронске евиденције у оквиру Заштитног фонда Републике Српске.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона није потребно издвојити средства из буџета Републике Српске.

**ПРИЛОГ**

**ЗАКОН О ОБАВЕЗНИМ ОСИГУРАЊИМА У САОБРАЋАЈУ**

(Текст предложених измјена и допуна уграђен у основни текст Закона)

Услови осигурања и тарифе премија осигурања

Члан 12.

(1) Друштво за осигурање које обавља врсте осигурања из члана 2. овог закона дужно је да донесе услове осигурања од аутоодговорности, као и услове осигурања и тарифе премија за врсте обавезних осигурања из члана 2. т. 1), 3) и 4) овог закона и достави их Агенцији за осигурање Републике Српске (у даљем тексту: Агенција) најкасније осам дана од дана доношења.

(2) Управни одбор Агенције доноси заједничку тарифу премија и цјеновник за осигурање од аутоодговорности **и утврђује рок њихове примјене, а који не може бити дужи од 31. децембра 2026. године**.

(3) Најкасније 90 дана прије истека рока/периода из става 2. овог члана, друштво за осигурање дужно је Агенцији доставити, ради давања сагласности, сопствену тарифу премија и цјеновник за осигурање од аутоодговорности

(4) Агенција издаје сагласност из става 3. овог члана уколико је тарифа премија и цјеновник у складу са прописима о осигурању, актима Агенције, актуарским начелима и правилима струке.

(5) Управни одбор Агенције доноси смјернице које су друштва за осигурање дужна примјењивати у израчунавању тарифе премија из става 3. овог члана.

(6) Даном престанка важења заједничке тарифе премија и цјеновника за осигурање од аутоодговорности из става 2. овог члана, друштво за осигурање стиче право на примјену сопствене тарифе премија и цјеновника за осигурање од аутоодговорности из става 3. овог члана за коју је добило претходну сагласност Агенције.

**(7)** Уз тарифу премија друштво за осигурање дужно је Агенцији достављати и:

1) техничке основе које употребљава при утврђивању тарифа премија и

2) позитивно мишљење овлашћеног актуара о адекватности техничких основа и премија које се израчунавају за ризике који се преузимају у осигурању, те о њиховој могућности за трајно испуњавање свих обавеза друштва за осигурање из уговора о осигурању, укључујући и формирање довољних техничких резерви за осигурање.

**(8)** Агенција je надлежна да као мјере надзора налаже измјене, односно допуне услова осигурања и тарифа премија уколико утврди да они нису усаглашени са овим законом, актима Агенције, актуарским начелима и правилима струке.

**(9)** Друштво за осигурање дужно је услове осигурања из става 1. овог члана, који су достављени Агенцији у оквиру обавезе обавјештавања, учинити јавно доступним.

Обавеза прикупљања података

Члан 15.

1. Друштво за осигурање дужно је да прикупља, обрађује и чува личне и друге податке, те да формира и води базу података о:

1) уговорима о осигурању (осигураницима, осигураним превозним средствима и слично),

2) штетним догађајима и

3) процјени и ликвидацији штета.

(2) Подаци из става 1. овог члана прикупљају се, обрађују, чувају и користе, у складу са законом којим се уређује заштита личних података и прописима о начину прикупљања, чувања и достављања података из области осигурања, прописаних овим законом.

(3) Подаци из става 1. овог члана чувају се **најмање** седам година по истеку уговора о обавезном осигурању, односно по окончању поступка накнаде штете.

(4) Податке из става 1. овог члана могу користити, без накнаде, и оштећена лица, приликом подношења одштетног захтјева друштву за осигурање.

(5) Управни одбор Агенције доноси акт којим прописује садржај података из става 1. овог члана, као и начин **и рокове** њиховог прикупљања, чувања и достављања.

**Централна електронска евиденција**

**Члан 54а.**

**(1) Заштитни фонд je дужан да води централну електронску базу података прописаних чланом 15. став 1. овог закона (централна електронска евиденција) неопходних за закључивање уговора о осигурању и рјешавање одштетних захтјева.**

**(2) Податке за централну електронску евиденцију Заштитни фонд прикупља, обрађује, чува и доставља у складу са законом којим се уређује заштита личних података и прописима о начину прикупљања, чувања и достављања података из области осигурања, као и примјеном статистичких стандарда осигурања.**

**(3) Подаци за централну електронску евиденцију прикупљају се од друштава за осигурање, а могу се прикупљати и из регистара, односно евиденција надлежних органа на основу претходно усаглашеног протокола и потписаног споразума.**

**(4) Заштитни фонд и друштво за осигурање користе личне податке о осигураницима из централне електронске евиденције искључиво у сврху за коју су подаци прибављени.**

**(5) Друштво за осигурање je дужно да прописане податке доставља Заштитном фонду према садржају, на начин и у роковима које пропише Агенција.**

**(6) Друштво за осигурање и Заштитни фонд формирају и воде базе података из члана 15. овог закона примјеном информационих система који обезбјеђују прибављање свеобухватних и тачних података, у складу са потребама и захтјевима пословања, чување и обраду тих података, њихову правовремену доступност овлашћеним корисницима, високу поузданост и заштиту података од неовлашћеног приступа, континуитет пословања, као и поуздану везу за размјену података са учесницима у процесу евидентирања података.**

**(7) Обавезе формирања и вођења база података и њиховог достављања Заштитном фонду, као и начин коришћења података из централне електронске евиденције прописаних овим чланом, примјењују се и на филијале у Републици Српској друштава са сједиштем изван Републике Српске.**

**(8) Подаци из централне електронске евиденције чувају се најмање седам година по истеку уговора о обавезном осигурању, односно по окончању поступка накнаде штете.**

**(9) Заштитни фонд je дужан да Агенцији и Министарству финансија доставља податке из централне електронске евиденције, на њихов захтјев.**

**(10) Управни одбор Агенције доноси акт којим разрађује садржај података централне електронске евиденције, начин и рокове њиховог прикупљања, чувања, вођења и достављања, као и начин приступању тим подацима.**

**Остали послови Заштитног фонда**

**Члан 54б.**

**Заштитни фонд може да организује стручне обуке својих чланова, заступника и посредника у осигурању, као и едукацију осигураника и корисника осигурања, те да обавља и друге помоћне послове који доприносе извршавању основних задатака Заштитног фонда.**

Члан 66.

(1) Новчаном казном од 30.000 КМ до 90.000 КМ казниће се за прекршај друштво за осигурање ако:

1) закључи уговор о обавезном осигурању супротно одредбама овог закона, условима осигурања и тарифама премија осигурања (члан 10. став 1),

2) одбије понуду за закључивање уговора о обавезном осигурању, а осигураник прихвата услове под којима друштво за осигурање обавља ту врсту осигурања (члан 10. став 2),

3) уговори осигуране суме ниже од прописаних (члан 10. став 4, члан 18, члан 29. ст. 1, 2. и 3, члан 45. и члан 48),

4) не поступи по налогу Агенције у вези са усаглашавањем услова осигурања и тарифа премија са овим законом, актима Агенције, актуарским начелима и правилима струке (члан 12. став **8**),

5) не поступи у складу са правилима поступка и роковима за рјешавање одштетног захтјева (члан 22. ст. 1, 3, 4, 5. и 9) и

6) не извршава обавезе према Заштитном фонду (члан 55. ст. 3. и 4).

(2) Новчаном казном од 3.000 КМ до 9.000 КМ казниће се за прекршај из става 1. овог члана одговорно лице у друштву за осигурање.

Члан 67.

1. Новчаном казном од 10.000 КМ до 30.000 КМ казниће се за прекршај друштво за осигурање ако:

1) код закључивања уговора о обавезном осигурању не уручи уговарачу осигурања, односно осигуранику услове осигурања (члан 10. став 3),

2) не обавијести надлежни орган о раскиду уговора о обавезном осигурању прије истека осигураног периода (члан 10. став 6),

3) не донесе услове осигурања и тарифе премија за врсте обавезних осигурања у саобраћају или их не достави Агенцији са прописаном документацијом и у прописаном року (члан 12. **ст. 1, 3. и 7**),

4) не учини јавно доступним услове осигурања за врсте обавезних осигурања у саобраћају (члан 12. став **9**),

5) не прикупља, не обрађује и не чува личне и друге податке, те не формира и не води базу података на прописани начин (члан 15),

6) у поступку рјешавања одштетног захтјева не поступа на начин прописан законом и правилима поступка рјешавања одштетних захтјева (члан 23. ст. 1, 2, 4, 5. и 6),

7) не уплаћује средства у прописаном року (члан 26. став 1)**,**

8) не доставља податке Агенцији на прописани начин (члан 40. став 2),

9) **не доставља податке Заштитном фонду на прописан начин (члан 54а. ст. 5. и 7).**

(2) Новчаном казном од 1.000 КМ до 3.000 КМ казниће се за прекршај из става 1. овог члана одговорно лице у друштву за осигурање.

Члан 68.

(1) Новчаном казном од 500 КМ до 1.500 КМ казниће се за прекршај одговорно лице у Заштитном фонду ако Заштитни фонд:

1) не поступи у складу са правилима поступка и роковима за рјешавање одштетног захтјева (члан 22. ст. 1, 3, 4, 5. и 9. и члан 53)**,**

**2) не успостави и не води централну електронску евиденцију у складу са овим законом (члан 54а. став 1),**

**3)** код планирања и књиговодственог евидентирања не поступи у складу са прописаним правилима (члан 56. ст. 1. и 6).

(2) Новчаном казном у износу од 300 КМ до 900 КМ казниће се за прекршај одговорно лице у Заштитном фонду ако Заштитни фонд:

1) у поступку рјешавања одштетног захтјева не поступа на начин прописан законом и правилима поступка рјешавања одштетних захтјева (члан 23. ст. 1, 2, 4, 5. и 6. и члан 53),

2) не води и не евидентира податке о штети и о томе не извјештава Агенцију (члан 56. ст. 2. и 6),

3) не достави Агенцији неревидиране и ревидиране финансијске извјештаје у прописаним роковима (члан 56. ст. 3. и 4) и

4) не достави Агенцији извјештај са подацима о уплаћеним чланаринама и доприносима у прописаном року (члан 56. ст. 5. и 6).

**Усклађивање пословања**

**Члан 70а.**

**Друштво за осигурање и Заштитни фонд дужни су да ускладе своје пословање са одредбама овог закона у року од годину дана од дана ступања на снагу акта Управног одбора Агенције из члана 54а. став 10. овог закона.**

**Доношење аката**

**Члан 71а.**

**Управни одбор Агенције доноси акт из члана 54а. став 10. овог закона у року од 90 дана од дана његовог ступања на снагу.**

**Извјештaj о ефектима примјене Закона**

**Члан 71б.**

**Агенција у оквиру извјештаја које доставља Влади Републике Српске, односно подноси Народној скупштини Републике Српске, у складу са законом којим се уређују њена надлежност и рад, извјештава и о ефектима примјене члана 12. овог закона, као и о испуњености услова за утврђивање престанка обавезе друштву за осигурање да прибавља претходну сагласност Агенције на сопствену тарифу премија и цјеновник за осигурање од аутоодговорности прописану тим чланом.**

1. *Directive 2009/138/EC of the European Parliament and of the Council of 25 November 2009 on the taking-up and pursuit of the business of Insurance and Reinsurance (Solvency II) Text with EEA relevance*. [↑](#footnote-ref-1)
2. „Службени гласник Републике Српске“, бр. 82/15 и 78/20. [↑](#footnote-ref-2)
3. Споразум о стабилизацији и придруживању између европских заједница и њихових држава чланица, с једне стране и Босне и Херцеговине, с друге стране („Службени гласник БиХ – Међународни уговори“, број 10/08). [↑](#footnote-ref-3)
4. Члан 12. став 2. Закона. [↑](#footnote-ref-4)
5. Подаци преузети из Извјештаја о стању сектора oсигурања у Републици Српској за период од 1. јануара 2022. до 31. децембра 2022. године (<https://www.azors.rs.ba/azors/podaci/Izvjestaj_S2022G.pdf>). [↑](#footnote-ref-5)
6. Подаци преузети из Извјештаја о стању сектора oсигурања у Републици Српској за период од 1. јануара 2022. до 31. децембра 2022. године (<https://www.azors.rs.ba/azors/podaci/Izvjestaj_S2022G.pdf>). [↑](#footnote-ref-6)
7. Закон о измјенама Закона о обавезним осигурањима у саобраћаја („Службени гласник Републике Српске“, број 78/20). [↑](#footnote-ref-7)
8. Закључак број: 04/1-012-2-2400/22 од 30. јуна 2022. године и Закључак број: 04/1-012-2-3855/22 од 20. октобра 2022. године. [↑](#footnote-ref-8)