**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ПРОИЗВОДЊИ НАОРУЖАЊА И ВОЈНЕ ОПРЕМЕ**

**У РЕПУБЛИЦИ СРПСКОЈ**

**Бања Лука, новембар 2023. године**

**Приједлог**

**ЗАКОН**

**О ПРОИЗВОДЊИ НАОРУЖАЊА И ВОЈНЕ ОПРЕМЕ**

**У РЕПУБЛИЦИ СРПСКОЈ**

**ГЛАВА I**

**ОСНОВНЕ ОДРЕДБЕ**

Члан 1.

Овим законом уређују се производња наоружања и војне опреме као дјелатност од стратешког интереса, услови за прибављање сагласности за производњу наоружања и војне опреме, обавезе произвођача, друга питања од значаја за производњу наоружања и војне опреме, као и надзор над примјеном овог закона.

Члан 2.

Циљ овог закона је унапређење и развој у области производње наоружања и војне опреме, као и контрола привредних друштава која послују у намјенској индустрији.

Члан 3.

(1) На поступак прибављања сагласности за производњу наоружања и војне опреме сходно се примјењују одредбе закона којим се уређује општи управни поступак.

(2) Граматички изрази употријебљени у овом закону за означавање мушког и женског рода подразумијевају оба пола.

**ГЛАВА II**

**ПРОИЗВОДЊА НАОРУЖАЊА И ВОЈНЕ ОПРЕМЕ**

Члан 4.

Наоружање и војна опрема, у смислу овог закона, обухвата оружана, убојна и техничка средства, као и средства и саставне дијелове намијењене за опремање, употребу, руковање, чување, складиштење, одржавање и надзор оружаних, убојних и техничких средстава, а који су утврђени у Одлуци о заједничкој листи оружја и војне опреме.

Члан 5.

(1) Одредбе овог закона примјењују се и на производњу „Б“ материје која се односи на експлозиве и пиротехничке материјале, који су наведени у Одлуци о заједничкој листи оружја и војне опреме.

(2) Експлозиви су свако експлозивно средство које укључује експлозиве високоразорне моћи, нискоексплозивна горива, ракетне моторе и појачиваче, детонаторе, упаљаче, иницијалне каписле и припаљиваче, иницијална средства, укључујући и барут, упаљаче за гранате и све друге типове пројектила, мина и бомби.

(3) Пиротехнички материјали су мјешавина хемикалија које, кад се запале, реагују егзотермички и производе свјетлост, топлоту, звук или гас, а будући да им је вријеме сагоријевања познато, могу се употријебити и за успоравање ватреног ланца, при чему погонска горива и експлозиви нису пиротехничка средства.

Члан 6.

(1) Производња наоружања и војне опреме је дјелатност од стратешког интереса за Републику Српску (у даљем тексту: Република) која обухвата дизајнирање нових средстава и система наоружања и војне опреме, развој прототипова, пројектовање и конструисање, малосеријску и серијску производњу, истраживање, модернизацију и развој наоружања и технологије за производњу наоружања и војне опреме, војну стандардизацију, верификацију, систем обезбјеђења квалитета, контролу квалитета, израду дијелова и ремонт наоружања и војне опреме.

(2) Ремонт наоружања и војне опреме обухвата планирање, одржавање исправности и отклањање неисправности, укључујући демилитаризацију и утилизацију, израду, замјену и комплетирање дијелова кроз средњи и генерални ремонт, ревизију и модификацију, као и квалитативни пријем ремонтованих средстава наоружања и војне опреме.

(3) Демилитаризација, у смислу овог закона, је посао којим се наоружање и војна опрема онеспособљава за сврху за коју је била изворно намијењена, ради даљег њеног коришћења у цивилне сврхе или потпуног уништења, а обухвата декомпоновање наоружања и војне опреме, транспорт, складиштење, пребројавање, поступке трајне деформације и уништавање наоружања и војне опреме и њених компоненти.

(4) Утилизација је радња којом се наоружање и војна опрема из примарног облика делаборацијом и специјалним технолошким поступком преводи у други облик наоружања и војне опреме.

(5) Капацитети за производњу наоружања и војне опреме су објекти, лабораторије, посебно уређен простор, специјални алати и прибор, производна, мјерна и друга опрема намијењена за истраживање, развој, испитивање, израду, ремонт, чување и складиштење наоружања и војне опреме, a на која се примјењују посебна правила поступања и располагања у миру, ванредној ситуацији, ванредном или ратном стању, односно стању непосредне ратне опасности.

(6) Техничка документација за производњу наоружања и војне опреме су конструкциона и технолошка документација, документација за софтвер, конструкциона документација за специјалне алате, технолошке процедуре и инструкције, прописи о квалитету производа, документација за испитивање наоружања и војне опреме, документација за употребу и одржавање средстава, технички услови за модификацију, ремонтна документација, таблице гађања, стандарди, документација за кодификацију, метрологију, те друга документација за производњу наоружања и војне опреме.

Члан 7.

Министарство привреде и предузетништва (у даљем тексту: Министарство), у примјени овог закона, обавља сљедеће послове:

1) предузима прописане радње у поступку давања сагласности за производњу наоружања и војне опреме (у даљем тексту: сагласност),

2) припрема прописе и стратешке документе у области намјенске индустрије,

3) прати рад и сарађује са привредним друштвима у области намјенске индустрије,

4) обавља надзор над радом привредних друштва у области намјенске индустрије, као и друге послове из ове области.

**ГЛАВА III**

**ПРАВА И ОБАВЕЗЕ ПРОИЗВОЂАЧА НАОРУЖАЊА И ВОЈНЕ ОПРЕМЕ**

Члан 8.

(1) Произвођач је акционарско друштво или друштво са ограниченом одговорношћу са сједиштем у Републици које је регистровано за обављање дјелатности из области производње наоружања и војне опреме.

(2) Улог страног правног или физичког лица у основном капиталу произвођача може бити највише до 49% његовог основног капитала.

(3) Изузетно од става 2. овог члана, Влада Републике Српске (у даљем тексту: Влада) може донијети одлуку да проценат улога страног правног или физичког лица у основном капиталу произвођача буде виши од 49% основног капитала тог произвођача.

(4) Произвођач организује капацитете за производњу наоружања и војне опреме у систем који представља производно-технолошку цјелину за обављање дјелатности за коју је дата сагласност.

(5) Произвођач доноси планове изградње, коришћења, модернизације и реконструкције капацитета за производњу наоружања и војне опреме у складу са потребама тржишта и плановима развоја и опремања војних и полицијских снага.

Члан 9.

(1) Произвођач обавља дјелатност производње наоружања и војне опреме у складу са техничком документацијом за производњу одређеног наоружања и војне опреме и стандардима који се примјењују у производњи наоружања и војне опреме.

(2) Наоружање и војна опрема за потребе извоза може се производити према техничкој документацији страног купца, као и техничкој документацији и стандардима усаглашеним са страним купцем.

(3) Произвођач наноси ознаке на наоружање и војну опрему у складу са посебним прописима којима се уређује означавање наоружања и војне опреме.

Члан 10.

(1) Произвођач је дужан да на одговарајући и поуздан начин обезбиједи чување наоружања и војне опреме са пратећом техничком документацијом, као и да предузме мјере на спречавању њиховог нестанка, оштећења или неовлашћеног коришћења.

(2) Дужности из става 1. овог члана односе се и на кооперанта, а за његово поступање одговоран је и произвођач.

(3) У случају нестанка, оштећења или неовлашћеног коришћења наоружања и војне опреме, произвођач и кооперант у обавези су да без одгађања о томе обавијесте министарство надлежно за послове унутрашњих послова и Министарство.

Члан 11.

Произвођач је дужан прописати и спроводити комплетан систем обезбјеђења квалитета производње наоружања и војне опреме из оквира производног програма.

Члан 12.

(1) Произвођач је дужан да обезбиједи заштиту и безбједност сљедећих ресурса, и то:

1) запослених,

2) капацитета за производњу наоружања и војне опреме,

3) пословних података, технолошких информација и техничке документације,

4) промета, финансијских трансакција и складиштења,

5) истраживања и развоја наоружања и војне опреме,

6) пословних односа према иностранству.

(2) Заштиту и безбједност ресурса из става 1. овог члана произвођач обезбјеђује планирањем, организовањем и спровођењем свих неопходних активности које обавезно обухватају израду сљедећих докумената:

1) упутстава за спровођење прописаних мјера физичко-техничке заштите и осигурања запослених, капацитета за производњу наоружања и војне опреме, као и безбједности и заштите промета и складиштења наоружања и војне опреме,

2) аката из области заштите на раду, заштите животне средине, заштите од пожара и противексплозивне заштите,

3) планова организовања и спровођења мјера и поступака осигурања и заштите тајних података,

4) упутстава о вођењу евиденције о уговорима са кооперантима и купцима у земљи и иностранству,

5) елабората о безбједном складиштењу „Б“ материје и контроле њеног потпуног утрошка,

6) упутстава о заштити пословних, финансијских и других информација у вези са производњом наоружања и војне опреме.

(3) Тајним подацима у вези са производњом наоружања и војне опреме сматрају се:

1) планови производње наоружања и војне опреме и њихова реализација,

2) техничка документација и технолошки поступак производње наоружања и војне опреме,

3) капацитети за производњу наоружања и војне опреме,

4) програми истраживања и развоја наоружања и војне опреме,

5) увоз и извоз наоружања и војне опреме.

(4) Произвођач и кооперант дужни су да чувају тајне податке из става 3. овог члана у складу са планом заштите тајних података.

(5) Капацитети из става 3. тачка 3) овог члана који се користе и за цивилни програм производње не сматрају се тајним подацима.

Члан 13.

(1) Произвођач може на основу закљученог уговора о кооперацији пренијети дио својих права и обавеза за производњу наоружања и војне опреме на кооперанте.

(2) Кооперант произвођача је правно лице са сједиштем у Републици које, на основу уговора о кооперацији, за потребе произвођача врши дјелатност производње подсклопова и дијелова наоружања, односно врши услуге у области производње наоружања и војне опреме, које по свом обиму и сложености не захтијевају прибављање сагласности.

(3) Уговор о кооперацији садржи одредбе о заштити тајности података, ако се производња наоружања и војне опреме врши за потребе војних и полицијских снага.

(4) За вријеме трајања уговора о кооперацији, произвођач је дужан да контролише кооперанта у извршењу пренесених обавеза у производњи наоружања и војне опреме.

(5) Министарство има право да врши надзор над радом кооперанта у вези са обавезама које је произвођач пренио на њега.

(6) Изузетно од става 2. овог члана, кооперант произвођача може бити и правно лице са сједиштем ван територије Републике, ако произвођач не може ангажовати одговарајућег кооперанта у Републици.

Члан 14.

Произвођач је дужан да води и трајно чува евиденцију произведеног наоружања и војне опреме која садржи податке о врсти, количини, серијским бројевима, ознакама серија, купцима и датумима испорука, као и другим подацима неопходним за једнозначну идентификацију.

**ГЛАВА IV**

**ПОСТУПАК ДАВАЊА И УКИДАЊА САГЛАСНОСТИ ЗА ПРОИЗВОДЊУ НАОРУЖАЊА И ВОЈНЕ ОПРЕМЕ**

Члан 15.

(1) Производњу наоружања и војне опреме може обављати произвођач који посједује:

1) рјешење о давању сагласности, које доноси Влада,

2) рјешење о упису у Регистар произвођача наоружања и војне опреме (у даљем тексту: Регистар произвођача), које доноси министар привреде и предузетништва (у даљем тексту: министар),

3) дозволу за производњу наоружања и војне опреме, која се прибавља у складу са посебним прописима.

(2) Влада даје сагласност послије регистрације произвођача код надлежног регистарског суда.

Члан 16.

За прибављање рјешења о давању сагласности произвођач је дужан да испуњава сљедеће услове:

1) да је регистрован код надлежног регистарског суда,

2) да испуњава структуру власништва из члана 8. ст. 2. и 3. овог закона,

3) да има одговарајуће кадрове и капацитете за производњу наоружања и војне опреме из члана 6. став 5. овог закона,

4) да власник са највећим учешћем у основном капиталу произвођача и лице овлашћено за заступање произвођача нису правоснажно осуђени за кривично дјело и да се против њих не води кривични поступак.

Члан 17.

(1) Произвођач путем Министарства подноси Влади захтјев за сагласност, уз који доставља доказе о испуњености услова из члана 16. овог закона.

(2) Изузетно од става 1. овог члана, за произвођача који је отпочео са производњом наоружања и војне опреме прије ступања на снагу овог закона, министар по службеној дужности доноси рјешење о упису произвођача у Регистар произвођача.

(3) У случају из става 2. овог члана, не прибављају се докази о испуњености услова из члана 16. овог закона.

(4) Министар доноси правилник којим се прописују садржај захтјева за давање сагласности, документи којима се потврђује испуњеност услова за прибављање сагласности, као и остале радње у поступку прибављања сагласности за производњу наоружања и војне опреме.

Члан 18.

(1) Након подношења захтјева Министарство утврђује да ли је захтјев поднијело овлашћено лице, да ли захтјев садржи све прописане елементе, као и да ли су уз захтјев приложени сви прописани докази.

(2) Министарство разматра достављене доказе о испуњености услова из члана 16. овог закона, а у вези са њима може затражити и мишљење других органа.

(3) Уколико је захтјев неразумљив или непотпун, Министарство позива подносиоца захтјева да у остављеном року достави потребне документе или податке.

(4) Ако се у остављеном року не отклоне недостаци, такав захтјев се закључком одбацује као неуредан.

(5) Ако се утврди да су испуњени услови из члана 16. овог закона, Министарство доставља Влади на разматрање приједлог рјешења о давању сагласности.

(6) Рјешење из става 5. овог члана обавезно садржи врсту и послове из области наоружања и војне опреме за које се даје сагласност.

(7) Сагласност за производњу није временски ограничена и вриједи док произвођач испуњава услове за производњу наоружања и војне опреме утврђене овим законом или до престанка обављања дјелатности у области производње наоружања и војне опреме.

(8) Ако се утврди да нису испуњени услови из члана 16. овог закона, министар доноси рјешење којим се одбија захтјев за давање сагласности.

(9) Против аката из ст. 4, 5. и 8. овог члана није допуштена жалба, али се може покренути управни спор код надлежног суда.

Члан 19.

(1) Након доношења рјешења о давању сагласности, као и у случају из члана 17. став 2. овог закона, министар по службеној дужности доноси рјешење о упису произвођача у Регистар произвођача.

(2) Министар доноси правилник којим се уређују садржај и начин вођења Регистра произвођача.

Члан 20.

(1) Када Влада донесе рјешење о давању сагласности, произвођач је дужан да прибави дозволу о производњи наоружања и војне опреме у складу са посебним прописима.

(2) Након прибављања дозволе из става 1. овог члана, произвођач може отпочети са пословањем у области производње наоружања и војне опреме.

(3) Обавеза прибављања дозволе из става 1. овог члана не односи се на произвођаче који су ту дозволу прибавили прије ступања на снагу овог закона.

Члан 21.

(1) У току производње наоружања и војне опреме произвођач је дужан да прибави сагласност Владе прије доношења пословне одлуке у сљедећим случајевима:

1) промјене или допуне послова из области наоружања и војне опреме за коју je дата сагласност,

2) промјене облика организовања,

3) статусне промјене,

4) престанка обављања дјелатности производње наоружања и војне опреме.

(2) За случајеве из става 1. овог члана спроводи се поступак давања сагласности и уписа у Регистар произвођача у складу са одредбама овог закона и на основу њега донесених подзаконских аката.

(3) У случају промјене пословног имена и сједишта произвођач је дужан да, најкасније у року од 15 дана од дана доношења судског рјешења, о промјени обавијести Министарство ради уписа нових података у Регистар произвођача.

Члан 22.

(1) Влада укида дату сагласност у случајевима:

1) ако се накнадно утврди да је произвођач доставио нетачне податке или лажне исправе у поступку прибављања сагласности,

2) ако се произвођачу изрекне заштитна мјера забране обављања дјелатности,

3) ако произвођач не допусти спровођење надзора,

4) ако произвођач престане да испуњава услове за обављање производње наоружања и војне опреме,

5) ако произвођач престане са обављањем дјелатности у области производње наоружања и војне опреме,

6) ако произвођач или његов власник са највећим учешћем у основном капиталу или лице овлашћено за заступање произвођача буде правоснажно осуђено за кривично дјело.

(2) На основу укидања сагласности из става 1. овог члана, министар доноси рјешење о брисању произвођача, које се уписује у Регистар произвођача.

**ГЛАВА V**

**НАДЗОР**

Члан 23.

(1) Министарство врши надзор над спровођењем одредаба овог закона и прописа донесених на основу њега.

(2) У току надзора провјерава се да ли произвођач и кооперант испуњавају обавезе које се односе на кадрове и капацитете за производњу наоружања и војне опреме и кадровску оспособљеност запослених, спровођење активности за обезбјеђење квалитета производње наоружања и војне опреме, заштите и безбједности и друге услове и захтјеве из овог закона.

(3) Субјект надзора обавезан је да службенику Министарства дозволи и омогући несметано вршење надзора, да даје обавјештења и ставља на увид документе, односно податке који су потребни за вршење надзора и обезбиједи услове неопходне за несметан рад и утврђивање чињеничног стања.

Члан 24.

(1) У вршењу надзора Министарство предузима сљедеће радње:

1) предлаже превентивне мјере с циљем спречавања повреде закона и других прописа,

2) прегледа капацитете за производњу наоружања и војне опреме,

3) прегледа опште и појединачне акте, евиденције, пословну и другу документацију која је од значаја за вршење надзора,

4) утврђује идентитет лица, као и друге чињенице и околности које су од интереса за вршење надзора,

5) узима у поступак поднеске грађана, привредних субјеката, институција и других правних лица, као и да о свом поступању обавјештава подносиоца поднеска,

6) узима изјаве од одговорних и других лица у поступку надзора,

7) сачини записник о резултатима надзора,

8) донесе рјешење након извршеног надзора,

9) предузима и друге радње и мјере за које је овлашћен овим законом.

(2) Ако се приликом вршења надзора утврди да су прекршене одредбе овог закона или прописа донесених на основу њега, Министарство има овлашћење да:

1) нареди предузимање одговарајућих мјера и радњи ради отклањања утврђених неправилности или недостатака у року који одреди,

2) нареди да се достави потребна документација и подаци у року који одреди,

3) нареди принудно отварање објекта ради вршења надзора,

4) нареди забрану обављања дјелатности производње наоружања и војне опреме,

5) поднесе захтјев за покретање прекршајног поступка,

6) поднесе извјештај надлежном органу за учињено кривично дјело,

7) предузме друге мјере и радње за које су овим законом и другим прописом овлашћени.

(3) Министар доноси правилник којим се уређују поступак и начин вршења надзора у области производње наоружања и војне опреме.

**ГЛАВА VI**

**КАЗНЕНЕ ОДРЕДБЕ**

Члан 25.

(1) Новчаном казном од 15.000 КМ до 75.000 КМ казниће се за прекршај привредно друштво, ако:

1) достави лажне доказе о испуњености услова за прибављање сагласности (члан 17. став 1),

2) отпочне са пословањем у области производње наоружања и војне опреме без дозволе за производњу наоружања и војне опреме (члан 20. став 2),

3) не дозволи или не омогући вршење надзора или не пружи обавјештења и не стави на увид исправе, односно податке који су потребни за вршење надзора, или не обезбиједи услове неопходне за несметан рад и утврђивање чињеничног стања (члан 23. став 3).

(2) За радње из става 1. овог члана казниће се за прекршај и одговорно лице у привредном друштву, новчаном казном од 2.000 КМ до 10.000 КМ.

Члан 26.

(1) Новчаном казном од 4.000 КМ до 20.000 КМ казниће се за прекршај привредно друштво, ако:

1) не чува наоружање и војну опрему са пратећом техничком документацијом (члан 10. став 1),

2) не обавијести министарство надлежно за послове унутрашњих послова и Министарство у случају нестанка, оштећења или неовлашћеног коришћења наоружања и војне опреме (члан 10. став 3),

3) не изради један или више докумената којима се обезбјеђује заштита и безбједност ресурса (члан 12. став 2),

4) не чува тајне податке у вези са производњом наоружања и војне опреме (члан 12. став 4),

5) не контролише кооперанта за вријеме трајања уговора о кооперацији (члан 13. став 4),

6) не води или не чува трајно евиденцију произведеног наоружања и војне опреме (члан 14),

7) без сагласности Владе донесе пословну одлуку у случајевима промјене или допуне послова из области наоружања и војне опреме за коју je дата сагласност, промјене облика организовања, статусне промјене и престанка обављања дјелатности производње наоружања и војне опреме (члан 21. став 1),

8) не обавијести Министарство у року од 15 дана од дана доношења судског рјешења о промјени пословног имена и сједишта (члан 21. став 3).

(2) За радње из става 1. овог члана казниће се за прекршај и одговорно лице у привредном друштву, новчаном казном од 1.000 КМ до 5.000 КМ.

**ГЛАВА VII**

**ПРЕЛАЗНА И ЗАВРШНА ОДРЕДБА**

Члан 27.

Министар ће у року од 60 дана од дана ступања на снагу овог закона донијети сљедеће подзаконске акте:

1) Правилник о поступку прибављања сагласности за производњу наоружања и војне опреме (члан 17. став 4),

2) Правилник о садржају и начину вођења Регистра произвођача наоружања и војне опреме (члан 19. став 2),

3) Правилник о поступку надзора над производњом наоружања и војне опреме (члан 24. став 3).

Члан 28.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ПРОИЗВОДЊИ НАОРУЖАЊА И ВОЈНЕ ОПРЕМЕ**

**У РЕПУБЛИЦИ СРПСКОЈ**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја, као и у члану 70. Устава Републике Српске, којим је, између осталог, утврђено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство, број: 22.03-020-2769/23 од 30. октобра 2023. године, уставни основ за доношење овог закона садржан је у Амандману XXXII на члан 68. т. 6, 7. и 8. Устава, према којима Република, између осталог, уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја. Такође, према члану 70. тачка 2. Устава, Народна скупштина доноси законе, друге прописе и опште акте.

Овај секретаријат је на Нацрт закона о производњи наоружања и војне опреме у Републици Српској, актом број: 22.03-020-1731/23 од 7. јула 2023. године, дао позитивно мишљење, а Народна скупштина је Нацрт овог закона усвојила на Петој редовној сједници, одржаној 28. септембра 2023. године.

Овим законом уређују се производња наоружања и војне опреме као дјелатности од стратешког интереса за Републику, права и обавезе произвођача и услови за прибављање сагласности за производњу наоружања и војне опреме, као и обезбјеђивање услова за бављење овом дјелатношћу. Детаљно је прописан и надзор Министарства привреде и предузетништва над примјеном Закона.

Најзначајније разлике између Нацрта и Приједлога овог закона, а које су резултат скупштинске расправе, односе се на прописивање изузетка који се односи на питање тајности података о капацитетима за производњу, и то када се ови капацитети, осим за производњу наоружања војне опреме, користе у цивилном програму производње, те у том случају не сматрају се тајним подацима.

Такође, прописано је да произвођачи који су прибавили дозволу за производњу наоружања и војне опреме прије ступања на снагу овог закона настављају са даљим пословањем на основу те дозволе и немају обавезу прибављања нове дозволе.

У складу са Смјерницама за консултације у изради прописа и других општих аката („Службени гласник Републике Српске“, број 86/22), обрађивач је овај закон објавио на интернет страници Министарства привреде и предузетништва, прибавио мишљења одговарајућих министарстава, Републичке управе за инспекцијске послове и Привредне коморе Републике Српске, те извршио консултације са другим релевантним субјектима из ове области.

Овај секретаријат констатује да је текст приједлога усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај Приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о производњи наоружања и војне опреме у Републици Српској може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-2811/23 од 2. новембра 2023. године, а након увида у прописе Европске уније и анализе Приједлога закона о производњи наоружања и војне опреме у Републици Српској, нису установљени обавезујући секундарни извори права који регулишу област производње наоружања и војне опреме. Због тога у Изјави о усклађености стоји оцјена „Непримјењиво“.

Напомиње се да постоје секундарни извори права Европске уније који уређују промет и листу наоружања и војне опреме. Међутим, поменути извори права су предмет преузимања у оквиру других прописа у БиХ.

**IV РАЗЛОЗИ ЗА ДОНОШЕЊЕ ЗАКОНА**

Основни разлози за доношење закона у овој области су стварање претпоставки за унапређење области производње и промета наоружања и војне опреме, потпуније дефинисање појмова који припадају категорији наоружања и војне опреме, прописивање услова за прибављање сагласности за производњу наоружања и војне опреме, као и разрада питања надзора у производњи наоружања и војне опреме.

Такође, јасно се прописују права и обавезе произвођача наоружања и војне опреме, мјере безбједности и заштите у производњи наоружања и војне опреме, усаглашеност са стандардима и техничким прописима.

Разрадом питања надзора обезбјеђује се шири обим овлашћења надлежних органа у контроли рада привредних друштава, а што доприноси успостављању стабилног контролног механизма привредних друштава у производњи наоружања и војне опреме у Републици Српској.

Слиједом изнесеног, овим законом успоставља се свеобухватан и квалитетан правни оквир за унапређење и развој у области производње наоружања и војне опреме у Републици Српској.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чл. 1. и 2. дефинише се предмет и циљ уређења Закона.

Члан 3. прописује да се на поступак прибављања сагласности за производњу наоружања и војне опреме примјењују одредбе закона којима се уређује општи управни поступак.

Члан 4. прописује значење појма наоружање и војна опрема.

Чланом 5. прописано је да се одредбе Закона примјењују и на производњу „Б“ материје, која се односи на експлозиве и пиротехничке материјале, као и значење ових појмова.

Члан 6. прописује да је производња наоружања и војне опреме дјелатност од стратешког интереса, послове које обухвата, као и значење појмова ремонт наоружања и војне опреме, демилитаризација, утилизација, капацитет за производњу наоружања и војне опреме и техничка документација за производњу наоружања и војне опреме.

Члан 7. прописује дјелокруг послова које обавља Министарство привреде и предузетништва.

Чланом 8. утврђује се дефиниција произвођача и обрађује питање страних улагања у област производње наоружања и војне опреме. Страно улагање у производњу наоружања и војне опреме обухвата новчана улагања која врши страни улагач оснивањем привредног друштва или куповином капитала произвођача наоружања и војне опреме. Овим чланом, а у складу са Законом о страним улагањима („Службени гласник Републике Српске“, број 21/18), прописује се да улог страног правног или физичког лица у основном капиталу произвођача може бити највише до 49% његовог основног капитала, осим у изузетним случајевима када Влада Републике Српске донесе одлуку да овај проценат може да буде виши.

Поред тога, овим чланом наглашава се обавеза произвођача да организује капацитете за производњу наоружања и војне опреме у систем који представља производно-технолошку цјелину за обављање дјелатности за коју је дата сагласност и да се планови изградње, коришћења, модернизације и реконструкције капацитета за производњу наоружања и војне опреме заснивају на бази потреба тржишта и плановима развоја и опремања војних и полицијских снага.

Члан 9. прописује да произвођач обавља дјелатност производње наоружања и војне опреме у складу са техничком документацијом и стандардима који се примјењују у производњи наоружања и војне опреме, као и да се наоружање и војна опрема за потребе извоза могу производити према техничкој документацији страног купца, односно техничкој документацији која је усаглашена са страним купцем. Осим тога, овим чланом упућује се и на посебне прописе којима је уређено питање означавања наоружања и војне опреме.

Члан 10. прописује обавезу произвођача и кооперанта да чувају наоружање и војну опрему са пратећом техничком документацијом и да у случају њиховог нестанка, оштећења или неовлашћеног коришћења имају обавезу да одмах обавијесте министарство надлежно за послове унутрашњих послова и Министарство.

Члан 11. прописује обавезу произвођача да пропише и спроведе систем обезбјеђења квалитета производње наоружања и војне опреме из оквира производног програма.

Члан 12. прописује обавезу произвођача да обезбједи заштиту и безбједност ресурса, путем планирања, организовања и спровођења свих неопходних активности, које обавезно обухватају израду релевантних докумената који се односе на спровођење мјера физичко-техничке заштите и осигурања запослених, безбједности, заштите на раду, заштите животне средине, противпожарну и противексплозивну заштиту, осигурања и заштите тајних података, заштите пословних, финансијских и других информација, те прописује који подаци се сматрају тајним.

Члан 13. прописује значење појма кооперант, регулише однос произвођача наоружања и војне опреме и кооперанта, обавезу произвођача да контролише кооперанта у извршењу пренесених обавеза, као и право Министарства да врши надзор над радом кооперанта.

Члан 14. прописује обавезу произвођача да води и трајно чува евиденцију произведеног наоружања и војне опреме и шта чини садржај ове евиденције.

Члан 15. прописује да дјелатност производње наоружања и војне опреме може обављати регистровано акционарско друштво или друштво са ограниченом одговорношћу, уз услов да посједује рјешење Владе Републике Српске о давању сагласности, рјешење Министарства о упису у Регистар произвођача наоружања и војне опреме (у даљем тексту: Регистар произвођача) и дозволу за производњу наоружања и војне опреме, која се прибавља у складу са посебним прописима. Овим чланом, а с циљем уједначавања поступања регистарских судова, наглашава се да се сагласност за производњу наоружања и војне опреме издаје након уписа произвођача у судски регистар.

Члан 16. прописује да је за прибављање сагласности Владе произвођач дужан да испуњава сљедеће услове: да је регистровано акционарско друштво или друштво са ограниченом одговорношћу са сједиштем у Републици Српској и дјелатношћу из области производње наоружања и војне опреме, да има одговарајуће капацитете за производњу наоружања и војне опреме и кадровску оспособљеност запослених, да већински власник и лице овлашћено за заступање произвођача нису правоснажно осуђени за кривично дјело и да се против њих не води кривични поступак.

Члан 17. прописује обавезу произвођача наоружања и војне опреме да уз захтјев за сагласност доставља доказе о испуњености услова, изузев произвођача који је отпочео производњу наоружања и војне опреме прије ступања на снагу Закона. За тог произвођача Министарство привреде и предузетништва по службеној дужности доноси рјешење о упису у Регистар произвођача.

У истом члану је прописано да министар доноси правилник који прописује садржај захтјева за давање сагласности, документе којима се потврђује испуњеност услова за прибављање сагласности, као и друге радње у поступку прибављања сагласности.

Члан 18. прописује да Министарство разматра доказе о испуњености услова и у случају испуњености услова доставља Влади на разматрање приједлог рјешења о давању сагласности. У поступку разматрања испуњености услова, Министарство може затражити мишљење других органа.

Члан 19. прописује да након доношења рјешења о давању сагласности, Министарство доноси рјешење о упису у Регистар произвођача. Истим чланом је прописано да министар доноси правилник којим се уређује садржај и начин вођења Регистра произвођача.

Члан 20. прописује обавезу произвођача да након доношења рјешења о давању сагласности Владе, а прије почетка пословања, прибави дозволу за производњу наоружања и војне опреме у складу са посебним прописима.

Члан 21. прописује да је произвођач наоружања и војне опреме претходно дужан да прибави сагласност Владе уколико дође до промјене или допуне дјелатности из области наоружања и војне опреме коју производи, промјене облика организовања, статусне промјене или престанка обављања дјелатности производње наоружања и војне опреме.

Истим чланом је прописано да се након поступка давања сагласности, промјена дјелатности уписује у Регистар произвођача. У случају промјене пословног имена и сједишта, произвођач је дужан обавијестити Министарство ради уписа промјена у Регистар произвођача.

Члан 22. прописује разлоге у којим случајевима Влада укида дату сагласност и да у тим случајевима Министарство доноси рјешење о брисању произвођача, које се уписује у Регистар произвођача.

Чл. 23. и 24. регулишу се послови надзора над спровођењем одредаба Закона и прописа донесених на основу њега, у смислу обавезе субјекта надзора да дозволи несметан надзор Министарству. У истим члановима ближе су прописана овлашћења и радње приликом вршења надзора, као и овлашћења Министарства уколико се утврди да су прекршене одредбе овог закона или прописа. Исто тако, прописује се да правилник којим се уређује поступак и начин вршења надзора у области производње наоружања и војне опреме доноси министар.

Чл. 25. и 26. прописане су радње које се квалификују као прекршаји, те за њих предвиђене новчане санкције, чије су висине у складу са Законом о прекршајима Републике Српске („Службени гласник Републике Српске“, бр. 63/14, 110/16, 100/17 и 90/23).

Чл. 27. и 28. уређује се рок за доношење подзаконских аката потребних за спровођење овог закона и ступање на снагу овог закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Нацрт закона о производњи наоружања и војне опреме у Републици Српској разматран је на Петој редовној сједници Народне скупштине Републике Српске, одржаној 26, 27. и 28. септембра 2023. године. Током израде Приједлога закона разматране су све примједбе, приједлози и коментари на Нацрт закона које су дали народни посланици, као и сва мишљења која су достављена у писаном облику.

Након разматрања свих коментара, сугестија и мишљења, у Приједлогу закона члан 12. допуњен је са новим ставом 5, коригован је услов у вези са кривичном одговорношћу у члану 16. и у члану 20. додат је нови став 3.

Циљ интервенције у члану 12. Приједлога закона је прописати изузетак који се односи на питање тајности података о капацитетима за производњу. Када се ови капацитети, осим за производњу наоружања и војне опреме, користе и у цивилном програму производње, у том случају подаци о тим капацитетима не сматрају се тајним подацима.

У члану 16. Приједлога закона измијењен је услов у вези са кривичном одговорношћу на начин да се овај услов екстензивније прописује. У Нацрту закона овај услов обухватао је одређене групе кривичних дјела, а након ове интервенције обухвата сва кривична дјела, као и провјеру да ли се против већинског власника и лица овлашћеног за заступање произвођача води кривични поступак.

Сврха допуне у члану 20. Приједлога закона је нагласити да произвођачи који су прибавили дозволу за производњу наоружања и војне опреме прије ступања на снагу овог закона, настављају са даљим пословањем на основу те дозволе и немају обавезу да прибављају нову дозволу.

Поред тога, у члану 22. у ставу 1. коригована је тачка 6) Приједлога закона на начин да су разлози за укидање сагласности за производњу наоружања и војне опреме допуњени са правоснажном кривичном пресудом за сва кривична дјела за произвођача, већинског власника и лица овлашћеног за заступање произвођача.

Што се тиче приједлога који нису усвојени, потребно је навести два приједлога народног посланика господина Вукоте Говедарице.

Први приједлог односи се на императивност одредбе у вези са сједиштем кооперанта. Из тог приједлога произилази да народни посланик на индиректан начин сугерише брисање норме која даје право произвођачу да ангажује кооперанта са сједиштем ван територије Републике Српске, ако се не може ангажовати одговарајући кооперант у Републици. Међутим, наведена сугестија није се могла прихватити, како се не би отежало пословање произвођача наоружања и војне опреме. Наиме, у случају прихватања наведеног приједлога у пракси би се могле јавити тешкоће у пословању произвођача у ситуацији када у Републици Српској нема привредног друштва које производи одговарајућу компоненту која се уграђује у одређено наоружање или војну опрему. Сходно наведеном, изнесени приједлог није прихваћен, како се не би довело у питање обављање производње у овој области.

Други приједлог у вези је са концептом давања сагласности за производњу наоружања и војне опреме. У овом приједлогу износи се сугестија да Влада Републике Српске даје сагласност прије уписа привредног друштва у судски регистар. Наведени приједлог није прихваћен из разлога што привредно друштво тек након уписа у судски регистар стиче својство правног лица. Ако би се прихватио наведени приједлог, Влада Републике Српске давала би сагласност привредном друштву у оснивању, које без уписа у судски регистар нема правни и пословни субјективитет. Из тог разлога, у поступку давања сагласности не би се могла утврдити испуњеност услова у погледу кадрова, јер привредно друштво које није уписано у судски регистар не може запошљавати раднике. Слиједом изнесеног, а имајући у виду да се ради о специфичној врсти производње која мора испуњавати посебне услове, није прихваћен концепт да се сагласност за производњу наоружања и војне опреме даје прије уписа привредног друштва у судски регистар.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Министарство привреде и предузетништва, као обрађивач Приједлога закона о производњи наоружања и војне опреме у Републици Српској спровело је сљедеће методолошке кораке процјене утицаја прописа у поступку израде Приједлога овог закона попуњавањем Обрасца 1. процјене утицаја нацрта/приједлога закона:

У вези с проблемом који се жели ријешити, утврђено је да нису били прецизирани услови које требају испуњавати привредна друштва која се баве производњом наоружања и војне опреме у Републици Српској да би добили сагласност Владе Републике Српске. Такође, било је потребно утврдити процедуру за давање сагласности Владе Републике Српске у случајевима статусне промјене, промјене облика организовања, промјене дјелатности, престанка дјелатности и процедуре за укидање ове сагласности, као и надзор над радом привредних друштава која се баве овом дјелатношћу.

Циљ доношења закона је унапређење и развој у области производње наоружања и војне опреме у Републици Српској, а као посебни циљеви истичу се: успостављање стабилног контролног механизма привредних друштава у производњи наоружања и војне опреме, заштита и безбједност ресурса везаних за производњу наоружања и војне опреме, као и обезбјеђење квалитета производње наоружања и војне опреме.

У вези са утицајем на јавне буџете, утврђено је да Приједлог закона неће имати директног утицаја на исте.

Када је у питању утицај на пословање, Приједлог закона ће позитивно утицати на унапређење и развој намјенске индустрије у Републици Српској, јер се њиме прецизирају услови за обављање предметне дјелатности.

Приједлогом закона су прописане сљедеће формалности, и то: Рјешење о давању сагласности за обављање дјелатности производње наоружања и војне опреме које доноси Влада Републике Српске, Рјешење о упису у Регистар произвођача наоружања и војне опреме које издаје Министарство привреде и предузетништва по службеној дужности са циљем вођења евиденције о овим произвођачима и Рјешење о брисању из Регистра произвођача наоружања и војне опреме.

У погледу социјалних утицаја, утврђено је да Приједлог закона неће имати утицаја у овом дијелу.

У вези са утицајем на животну средину, Приједлогом закона је утврђена обавеза за привредна друштва из намјенске индустрије да обавезно израде спроведбене акте из области заштите на раду, заштите животне средине, заштите од пожара и противексплозивне заштите.

Када је у питању праћење спровођења прописа, путем надзора које ће спроводити Министарство привреде и предузетништва добиће се кључни показатељи примјене закона. У току надзора провјераваће се да ли произвођач и кооперант испуњавају обавезе које се односе на капацитете за производњу наоружања и војне опреме, кадровску оспособљеност запослених, те начин обезбјеђења квалитета производње наоружања и војне опреме, заштите и безбједности, као и других захтјева прописаних Приједлогом закона.

Министарство привреде и предузетништва је, приликом примјене скраћеног процеса процјене утицаја прописа, поступило у складу са методологијом прописаном у т. VI и VIII Одлуке о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Приједлог закона је објављен на интернет страници Министарства привреде и предузетништва да би се учинио доступним широј јавности ради давања евентуалних примједаба и коментара. Привредно друштво „Орао“ а. д. Бијељина доставило је коментаре на Приједлог закона.

Поред тога, на текст Приједлога закона прибављена су мишљења и Министарства финансија, Министарства правде, Министарства унутрашњих послова, Републичке управе за инспекцијске послове, Министарства за европске интеграције и међународну сарадњу и Привредне коморе Републике Српске.

Министарство је приликом израде коначног текста овог закона узело у обзир све изнесене приједлоге и достављена мишљења, а прихваћени су коментари и сугестије за које је процијењено да су оправдани и конструктивни, те да доприносе остварењу циља овог закона.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.

Доношењем овог закона стварају се претпоставке за унапређење и развој области производње наоружања и војне опреме у Републици Српској.